Dokfilmis "Living Without Money" kohtume Heidemarie Schwermeriga (68), kes 14 aastat tagasi võttis vastu otsuse ilma rahata hakkama saada. Ühel päeval ütles ta üles oma korteri, annetas kõik oma asjad ning alustas uut elu uue põhimõttega - raha asemel vahetada teeneid. Täna elab ta  huvitavat ja seiklusrikast elu, muretsemata selle üle, mida tulevik võib tuua. Ta on pidevalt liikvel ning püüab aidata teistel leida oma tee lihtsa ja harmoonilisema elu poole. Inimesed reageerivad tema vaadetele erinevalt: mõned kutsuvad teda parasiidiks, teised peavad teda visionääriks ja suureks inspiratsiooniallikaks.  Filmi teemad keerlevad ümber materialismi ja ületarbimise - kuidas raha mõjutab meie mõtlemist, elamist ja käitumist ning mis on selle tagajärjed.  Filmi režissöör on Line  Halvorsen, film kestab 52 minutit ning on saksa keeles inglisekeelsete subtiitritega. Pärast vaatamist võib jääda õhtust sööma (sobilik ka veganitele) ning arutlusringis muljeid vahetama. Kõik on oodatud!